**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 3 Δεκεμβρίου 2018, ημέρα Δευτέρα και ώρα 18.10΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης: «Διατύπωση γνώμης από τα μέλη της Επιτροπής, μετά από ακρόαση των προτεινομένων για διορισμό στις θέσεις του Προέδρου και του Αντιπροέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.) – Ν.Π.Δ.Δ. κ.κ. Πολυχρόνη Πολυχρονίου και Διονύσιου Βλάχου αντίστοιχα, σύμφωνα με το άρθρο 2 παρ. 2 του ν.2741/1999 (ΦΕΚ A΄ 199), όπως ισχύει και την παρ. 2 του άρθρου 8 του Π.Δ. 85/2012 (ΦΕΚ A΄ 141), όπως ισχύει.».

  Στη συνεδρίαση παρέστησαν ο Υπουργός Αγροτικής Ανάπτυξης και Τροφίμων, κ. Σταύρος Αραχωβίτης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Θηβαίος Νικόλαος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Τόσκας Νικόλαος, Ρίζος Δημήτριος, Δέδες Ιωάννης, Ουρσουζίδης, Γεώργιος, Παπαδόπουλος Νικόλαος, Πρατσόλης Αναστάσιος, Μεγαλοοικονόμου Θεοδώρα, Δριτσέλη Παναγιώτα, Συρμαλένιος Νικόλαος, Λιβανίου Ζωή, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Σαχινίδης Ιωάννης, Δελής Ιωάννης, Μανωλάκου Διαμάντω, Γκιόκας Ιωάννης, Γεωργιάδης Μάριος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Καλησπέρα σας. Καλή εβδομάδα. Κυρίες και κύριοι συνάδελφοι, αρχίζει η συνεδρίαση της Επιτροπής με θέμα ημερήσιας διάταξης τη διατύπωση γνώμης από τα μέλη της Επιτροπής, μετά από ακρόαση των προτεινομένων, για διορισμό στις θέσεις του Προέδρου και του Αντιπροέδρου του Διοικητικού Συμβουλίου του Ενιαίου Φορέα Ελέγχου Τροφίμων (Ε.Φ.Ε.Τ.) – Ν.Π.Δ.Δ. κ.κ. Πολυχρόνη Πολυχρονίου και Διονύσιου Βλάχου αντίστοιχα, σύμφωνα με το άρθρο 2 παρ. 2 του ν.2741/1999 (ΦΕΚ A΄ 199), όπως ισχύει και την παρ. 2 του άρθρου 8 του Π.Δ. 85/2012 (ΦΕΚ A΄ 141), όπως ισχύει.

Παρόντες είναι ο Υπουργός Αγροτικής Ανάπτυξης και Τροφίμων, κ. Σταύρος Αραχωβίτης και οι κύριοι Πολυχρόνης Πολυχρονίου και Διονύσιος Βλάχος.

Κύριε Υπουργέ, καταρχάς, καλή αρχή. Είναι η πρώτη παρουσία σας στην Επιτροπή μας, ως Υπουργού. Θα μιλήσετε πρώτα εσείς και μετά θα τοποθετηθούν και οι δύο υποψήφιοι.

Το λόγο έχει ο κ. Υπουργός.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Κυρίες και κύριοι συνάδελφοι, καταρχήν, θέλω να σας ζητήσω ειλικρινά συγγνώμη για την καθυστέρηση. Ήταν αρκετά μεγάλη η καθυστέρηση, αλλά, όπως γνωρίζετε, ήμασταν με τον Πρωθυπουργό στον Συνεταιρισμό των Καλαβρύτων, όπου εκεί επισκεφθήκαμε την εκεί μονάδα, έναν πρότυπο συνεταιρισμό που θεωρώ ότι στηρίζει την αιγοπροβατοτροφία και τον πρωτογενή τομέα στη χώρα μας.

Ξεκινώντας, κατευθείαν, την εισήγησή μου να σας πω ότι ο Ε.Φ.Ε.Τ. για εμάς είναι ο κύριος Φορέας Ελέγχου των Τροφίμων. Έτσι ήταν και έτσι παραμένει. Βέβαια, πέρασε μια ταλαιπωρία δέκα χρόνων, όπου περιφερόταν από Υπουργείο σε Υπουργείο και αυτό έδειχνε και τη βαρύτητα που είχε επιδειχθεί για το ποιος έχει την ευθύνη των τροφίμων. Ωστόσο, τα τελευταία χρόνια, ο επόπτης φορέας είναι το Υπουργείο Αγροτικής Ανάπτυξης και Τροφίμων, που έχει αποκλειστικά τα τρόφιμα και την ευθύνη αυτών με τον Ε.Φ.Ε.Τ. ως βασικό του και κύριο φορέα. Όμως, από την αρχή της θητείας μου διαπίστωσα ότι από τη διαδρομή από το χωράφι μέχρι το ράφι, υπάρχει ένας μεγάλος αριθμός υπηρεσιών που διενεργούν ελέγχους εκ παραλλήλου και πολλές φορές μη συντονίζοντας τις δράσεις του. Αυτή η εικόνα δεν είναι η καλύτερη που μπορούμε να προσφέρουμε στον καταναλωτή, στην προστασία του, αλλά και εν γένει στην προστασία και τη φήμη των ελληνικών προϊόντων.

Είναι γεγονός ότι κατά τη μνημονιακή περίοδο, η οποία πρόσφατα έληξε για την χώρα μας, κινδύνευσε να χαθεί η κανονικότητα που είχε οικοδομηθεί στον Οργανισμό σε σχέση με το ευρωπαϊκό γίγνεσθαι. Όταν λέω κανονικότητα, εννοώ μια διενέργεια συστηματικών ελέγχων που διασφάλισαν και διασφαλίζουν την ποιότητα και την ασφάλεια του τροφίμου, διασφαλίζοντας τον καταναλωτή γι’ αυτό που δέχεται στο πιάτο του και αυτό που καταναλώνει.

Οι παραγωγοί αγροτικών προϊόντων είχαν και έχουν κοινά συμφέροντα με τους καταναλωτές και υποχρέωση του Κράτους είναι ακριβώς να διασφαλίσει αυτή τη γραμμή παραγωγής για την ποιότητά της και για την υγιεινή και ασφάλειά της. Ο κύριος και βασικός φορέας που έχει επιφορτιστεί αυτή την ευθύνη είναι ο Ε.Φ.Ε.Τ.. Ωστόσο, η όλη παραγωγική διαδικασία είναι μια διαδικασία, η οποία πρέπει να ελέγχεται και πρέπει να συντονιστεί.

Αυτά, λοιπόν, που ζητάω από τους δύο καινούριους συναδέλφους, τους οποίους καλωσορίζω στην ηγεσία του Ε.Φ.Ε.Τ, είναι να συνεχίσουν το έργο το οποίο επιτελεί ο Ε.Φ.Ε.Τ μέχρι σήμερα. Αφετέρου, τους ζητάω τη συνεργασία με όλους τους εμπλεκόμενους στον ελεγκτικό μηχανισμό και την ελεγκτική διαδικασία φορείς. Διότι ξέρετε ότι ο ΕΦΕΤ ναι μεν είναι ο επιτελικός φορέας για τη διασφάλιση της ποιότητας των τροφίμων, ο αρμόδιος οργανισμός, ωστόσο, πριν από το χωράφι, αλλά και μετά, μέχρι το πιάτο υπάρχουν και άλλοι εμπλεκόμενοι φορείς με τους οποίους πρέπει να συνεργαστείτε.

Στο σημείο αυτό θέλω να ευχαριστήσω την απερχόμενη διοίκηση, τον Πρόεδρο, κ. Τσιάλτα και τον Αντιπρόεδρο, κ. Μανέτα, να τους ευχαριστήσω για τη συμβολή τους και για τη μέχρι τώρα συνεισφορά τους και το έργο τους και βέβαια θέλω να ευχαριστήσω τους εργαζόμενους γιατί χωρίς τους εργαζόμενους με τους οποίους θα κληθείτε να συνεργαστείτε, δεν θα μπορούσε να επιτευχθεί αυτό το έργο και αυτή η εικόνα του οργανισμού. Οι εργαζόμενοι είναι αυτοί που κράτησαν αυτά τα δύσκολα χρόνια με τα λιγοστά μέσα, αλλά και με την αποστελέχωση, τον οργανισμό ψηλά, με την καθοδήγηση και του αρμόδιου Υπουργείου, αλλά και του Προέδρου και του Αντιπροέδρου και τους καλώ να είναι βέβαιοι ότι το έργο τους θα συνεχιστεί. Επίσης, τους καλώ να συνεργαστούν με τη νέα ηγεσία του Ε.Φ.Ε.Τ.

Θα ήθελα να πω μερικά πράγματα για τη νέα διοίκηση και μάλιστα ξεκινάω από τον κ. Πολυχρονίου, ο οποίος έχει συμβάλει σαν Γενικός Γραμματέας της Περιφέρειας Στερεάς Ελλάδος, αλλά ιδίως ως Ειδικός Γραμματέας του Σώματος Επιθεώρησης εργασίας, του ΣΕΠΕ, όπου με τη δική του καθοδήγηση, τόσο οργανωτικά, όσο και θεσμικά, ο ρόλος του ΣΕΠΕ έφτασε σε ένα πολύ σημαντικό επίπεδο. Έγινε το σώμα εκείνο, το οποίο διασφάλισε και συνεχίζει να διασφαλίζει τα δικαιώματα των εργαζομένων. Η προσφορά του είναι σπουδαία και αυτό νομίζω ότι το έχετε διαπιστώσει όλοι όσοι είδατε το βιογραφικό του. Αυτή, λοιπόν, η αποτελεσματικότητά του είναι το βασικό εχέγγυο για την επιτυχία του στην καινούρια θέση και στα καινούρια καθήκοντα, τα οποία καλείται να επιτελέσει.

Ο κ. Βλάχος από τη μέχρι τώρα θητεία του στο Υπουργείο και ως υπάλληλος, έχει αφιερώσει τη δράση του σε έναν κρίσιμο τομέα, σε αυτόν του ελέγχου των υπολειμμάτων στα τρόφιμα, έναν τομέα που αναδείχθηκε πρώτα από όλους παγκόσμια και για αυτό έχει πρωτοπόρα αντιμετωπιστεί με οικοδόμηση συστημάτων ελέγχου και αντιμετώπισης προτάσεων και ενσωμάτωσης στο νομοθετικό πλαίσιο, το οποίο εφαρμόζουμε σήμερα. Εφαρμόζοντας, λοιπόν, τη σχετική ευρωπαϊκή, κατά κύριο λόγο νομοθεσία, ο κ. Βλάχος ανέλαβε πρωτοβουλίες για να οικοδομήσει συνεργασίες – και αυτό είναι ένα μεγάλο του προσόν – με όσους εμπλέκονται ή μπορούν να βοηθήσουν τους ελέγχους. Οι επιτυχίες και η συμβολή του και εδώ μπορεί να φθάνει στα ποσοστά υπολειμμάτων, τα οποία ανευρίσκονται στα τρόφιμα πλέον. Είναι αυτό που λέμε ότι ο όποιος ψάχνει βρίσκει.

Τους καλωσορίζω, λοιπόν, και τους ευχαριστώ που δέχθηκαν την πρόσκληση μου και τους διαβεβαιώ ότι τα όποια προβλήματα θα βρουν μπροστά τους – γιατί είναι σίγουρο ότι τα πράγματα δεν είναι ρόδινα – με τη συνεργασία τη δική μας, με την καλή θέληση και τη δική μου και του Υπουργείου και των εμπλεκόμενων φορέων, θα ξεπεραστούν και θα είμαι πάντα αρωγός στο έργο τους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κύριος Πολυχρονίου.

**ΠΟΛΥΧΡΟΝΗΣ ΠΟΛΥΧΡΟΝΙΟΥ (Προτεινόμενος για διορισμό στη θέση του Προέδρου του Ενιαίου Φορέα Ελέγχου Τροφίμων):** Κυρία Πρόεδρε, κυρίες και κύριοι βουλευτές, θα προσπαθήσω πολύ σύντομα και απλά να περιγράψω την προοπτική μας μάτια σε ό,τι έχει σχέση με τον Ενιαίο Φορέα Ελέγχου Τροφίμων και την παρουσία μας εκεί, όντες, βέβαια, αυτήν τη στιγμή έξω από το συγκεκριμένο χώρο. Πράγματι, ο Ε.Φ.Ε.Τ είναι ένας μεγάλος οργανισμός, ο οποίος λειτουργεί αυτήν τη στιγμή στα πλαίσια και τη βάση της ενωσιακής νομοθεσίας, την οποία έχουμε υιοθετήσει και εμείς και συγκεκριμένα στη βάση των κανονισμών 178/2002 και 882/2004.

Δεν είναι καθόλου τυχαίο το γεγονός ότι ο Ε.Φ.Ε.Τ έχει καταξιωθεί στη συνείδηση των καταναλωτών σε ό,τι αφορά στην εμπιστοσύνη που αυτοί δείχνουν στην προμήθεια των προϊόντων διατροφής που προμηθεύονται, ότι δηλαδή αυτά τα προϊόντα είναι ασφαλή, είναι υγιεινά και θρεπτικά. Με έναν αθόρυβο, αλλά συντονισμένο προγραμματισμό ελέγχων σε όλα τα στάδια της διατροφικής αλυσίδας, ο Ε.Φ.Ε.Τ καθορίζει τις προδιαγραφές, ελέγχει και αντιμετωπίζει όποια προβλήματα, τα προλαμβάνει καταρχήν και δευτερευόντως τα αντιμετωπίζει, διασφαλίζοντας έτσι την προστασία του καταναλωτή και της δημόσιας υγείας.

Δεν διαφεύγει της προσοχής μας ότι ο Ε.Φ.Ε.Τ λειτουργεί κάτω από τις δεσμεύσεις που δημιουργεί ένα ολοκληρωμένο σύστημα διαχείρισης ποιότητας που διαθέτει πιστοποιημένο το ISO 9000/ 2008. Και ταυτόχρονα, μια εσωτερική υπηρεσία διαχείρισης ποιότητας για τις δικές του υπηρεσίες που παρέχει εντός των τειχών μέσα στον Ε.Φ.Ε.Τ με ό,τι αυτό σημαίνει και συνεπάγεται. Γνωρίζουμε πολύ καλά ότι στελεχώνεται από ένα άξιο και απολύτως καταρτισμένο επιστημονικό προσωπικό υψηλού επιπέδου. Μέριμνά μας οφείλει να είναι και θα είναι αυτούς τους ανθρώπους να τους εμπνεύσουμε, να τους εμψυχώσουμε, ώστε να κάνουν ακόμα καλύτερα τη δουλειά τους. Δηλαδή, περισσότερους ελέγχους, πιο στοχευμένους, πιο αποτελεσματικούς ελέγχους.

Ταυτόχρονα, όμως, θα επιδιώξουμε κατά την διάρκεια των ελέγχων στο πεδίο να ενισχύσουμε και την προσπάθεια των συστημάτων αυτοελέγχου που έχουν οι επιχειρήσεις στο εσωτερικό τους-ο παλιός ποιοτικός έλεγχος-προάγοντας έτσι μέσα στις επιχειρήσεις ένα περιβάλλον αυτοτροφοδοτούμενης κουλτούρας ασφάλειας που είναι κάτι πολύ σημαντικό παγκοσμίως και σήμερα εφαρμόζεται. Εκτός από τα οργανωτικά, τα θεσμικά και τα θέματα συντονισμού, ούτως ή άλλως θα χρειαστεί να τα αντιμετωπίσουμε, βλέπουμε ότι πρέπει να στρέψουμε την προσοχή μας στον τομέα της ενημέρωσης των πολιτών, ώστε να μην είναι απλά παθητικοί οι καταναλωτές.

Οι καταναλωτές έχουν πεδίο λαμπρό μπροστά τους, αφού έχουν ένα περιβάλλον πολλαπλών επιλογών και μπορούν και πρέπει να αποκτήσουν κριτήρια αγοράς της επιλογής τους. Για παράδειγμα, η γαλανόλευκη σημαία πάνω στην ετικέτα του προϊόντος ή το κόκκινο σημάδι του Ε.Φ.Ε.Τ, το κόκκινο σημάδι υγείας που θα μπορούσε ο Ε.Φ.Ε.Τ να το δώσει ως επιβράβευση σε ένα προϊόν, για παράδειγμα στα τυροκομικά που κατόρθωσαν να μειώσουν την περιεκτικότητά τους σε αλάτι. Αυτό δεν μπορεί να μην είναι ένα κριτήριο επιλογής για τον καταναλωτή. Σε κάθε περίπτωση δεν μπορεί το μοναδικό κριτήριο επιλογής για τον καταναλωτή να είναι η υψηλότερη των τιμών ή στη χειρότερη περίπτωση η χαμηλότερη των τιμών.

Τέλος, είναι γνωστό ότι ο Ε.Φ.Ε.Τ διαθέτει ένα θησαυρό από σύγχρονο ενημερωτικό αρχείο το οποίο περιέχει, πρώτον, καταπληκτικές συμβουλές προς του καταναλωτές σε ό,τι αφορά στις τροφές, στη διατροφή, στην αγροδιατροφή, στη μεσογειακή δίαιτα κλπ. Δεύτερον, οδηγίες και προδιαγραφές- για τις επιχειρήσεις-σε ό,τι αφορά στις ορθές διαδικασίες παραγωγικής πρακτικής των επιχειρήσεων, σε όλα τα στάδια της διατροφικής αλυσίδας την παραγωγή, την αποθήκευση, τη συσκευασία, την μεταφορά μέχρι τη διάθεση του τελικού προϊόντος.

Τέλος, είναι φανερό ότι θα είμαστε ανοιχτοί σε όλες τις παρατηρήσεις των καταναλωτών, όποιες είναι δυνατόν και να τις αξιολογήσουμε βεβαίως, είτε μέσα από την ιστοσελίδα του Ε.Φ.Ε.Τ., είτε μέσα από τον αριθμό 11717, τον αριθμό κλήσης για άμεση και επείγουσα ανάγκη. Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βλάχος.

**ΔΙΟΝΥΣΙΟΣ ΒΛΑΧΟΣ ( Προτεινόμενος για διορισμό στις θέσεις του Προέδρου και του Αντιπροέδρου του Διοικητικού Συμβουλίου του Ενιαίου Φορέα Ελέγχου Τροφίμων( Ε.Φ.Ε.Τ)):** Ευχαριστώ πολύ. Αξιότιμη κυρία Πρόεδρε, αξιότιμε κύριε Υπουργέ, αξιότιμοι κύριοι Βουλευτές, καταρχάς, επιτρέψτε μου να ευχαριστήσω τον Υπουργό Αγροτικής Ανάπτυξης και Τροφίμων κ. Σταύρο Αραχωβίτη για την τιμή που μου κάνει να με προτείνει ως Αντιπρόεδρο του Ε.Φ.Ε.Τ και με τον τρόπο αυτό να συμβάλλω στην συλλογική προσπάθεια που γίνεται για την ασφάλεια των τροφίμων.

Προσωπικά εργάστηκα για 10 χρόνια στον ιδιωτικό τομέα, όπου μεταξύ άλλων δούλεψα και με την πιστοποίηση της ασφάλειας των τροφίμων. Ακολούθως, δούλεψα για 16 χρόνια και τώρα και σήμερα στο δημόσιο τομέα στα θέματα των ελέγχων των φυτοφαρμάκων και των υπολειμμάτων των φυτοφαρμάκων στα παραγόμενα και εισαγόμενα τρόφιμα. Κατά τη διάρκεια της δουλειάς μου, έτυχε να συντάξω το σύνολο της νομοθεσίας και των διαδικασιών που αφορούν στα γεωργικά φάρμακα, τον έλεγχό τους και τα υπολείμματα τους. Χειρίστηκα παραπάνω από 2.700 υποθέσεις παραβάσεων και εισηγήθηκα προσωπικά την επιβολή προστίμων συνολικά πάνω από 6 εκατ. €. Για να γίνει όλο αυτό συνεργάστηκα με όποιες υπηρεσίες ήταν συναρμόδιες και έπρεπε να συνεργαστώ, μεταξύ των οποίων φυσικά και από την πρώτη στιγμή και διαχρονικά με τον Ε.Φ.Ε.Τ στα πλαίσια του πολυετούς προγράμματος ελέγχων στο μερίδιο, το οποίο αφορά στα υπολείμματα γεωργικών φαρμάκων.

Συνεργάστηκα με τα τελωνεία, συνεργάστηκα με του ΟΠΕΚΕΠΕ, συνεργάστηκα με τις αρμόδιες υπηρεσίες των άλλων κρατών - μελών, συμμετείχα ως εμπειρογνώμονας στην Ε.Ε. και συνεργάστηκα με την Ε.Ε., στην κατάρτιση και Κανονισμών και διατάξεων σχετικών με τους ελέγχους στα τρόφιμα και ιδιαίτερα στα υπολείμματα των φυτοφαρμάκων και όπου αλλού χρειάστηκε.

Από τους ελέγχους στα υπολείμματα, βρίσκομαι εδώ σήμερα προτεινόμενος για τη θέση του Αντιπροέδρου του Ε.Φ.Ε.Τ , του Οργανισμού ο οποίος είναι αρμόδιος για την ασφάλεια των τροφίμων. Ο Ε.Φ.Ε.Τ αποτελεί τον αρμόδιο φορέα προστασίας του καταναλωτή και της δημόσιας υγείας στον ευαίσθητο τομέα των τροφίμων. Στην αποστολή του μεταξύ άλλων, είναι η πρόληψη και αντιμετώπιση των κινδύνων στα τρόφιμα σε όλα τα στάδια, όπως ακούσατε, και πριν της διατροφικής αλυσίδας, όπως πολύ σωστά το είπε και ο κ. Υπουργός, από το χωράφι στο ράφι αλλά όχι μόνο αυτά. Είναι και η παραπλανητική πληροφόρηση για τα τρόφιμα και η μέριμνα για τη διαρκή κατάρτιση του προσωπικού των επιχειρήσεων τροφίμων, έτσι ώστε να μπορεί να γνωρίζει τους κινδύνους στα τρόφιμα, αλλά και την ισχύουσα νομοθεσία, η οποία στο μεγαλύτερο μέρος της αποτελεί κοινοτικό δίκαιο.

Αυτό που στοχεύεται από τον Ε.Φ.Ε.Τ είναι η διασφάλιση της υψηλής ποιότητας των τροφίμων, η αποφυγή των κινδύνων, η ορθή επισήμανση και η συμμόρφωση με τα αυστηρά πρότυπα που έχει η Ε.Ε. στα τρόφιμα, αλλά και οι καταναλωτές να είναι ενημερωμένοι σχετικά με το περιεχόμενο των τροφίμων το οποίο καταναλώνουν.

Πιστεύω πραγματικά ότι ο έλεγχος των τροφίμων πρέπει να γίνεται σύμφωνα με τις διατάξεις της εθνικής και κοινοτικής νομοθεσίας, όπως ορίζεται στα τρόφιμα, αλλά πρέπει πάνω απ' όλα να είναι αποτελεσματικός. Έχω πλήρη επίγνωση ότι στη συνείδηση του κάθε Έλληνα πολίτη, ο έλεγχος των τροφίμων είναι συνυφασμένος με τον Ε.Φ.Ε.Τ τον ίδιο και έτσι θα συνεχίσει να είναι.

Αναγνωρίζω και εκτιμώ ιδιαίτερα τη δουλειά που έκανε η προηγούμενη διοίκηση, οι οποίοι παρεμπιπτόντως είναι και συνάδελφοί μου, αλλά κυρίως το έμψυχο ισχυρό δυναμικό του Ε.Φ.Ε.Τ. Συνάδελφοι ελεγκτές, επιστήμονες οι οποίοι διαθέτουν πανεπιστημιακούς τίτλους σπουδών, μεταπτυχιακά και διδακτορικά φρόντισαν και φροντίζουν με ιδιαίτερη αυταπάρνηση για τον έλεγχο των τροφίμων στη χώρα μας και πριν και τώρα και αύριο.

Έχω πλήρη συναίσθηση τόσο των ευθυνών, όσο και των δυσκολιών μιας θέσης στη διοίκηση του Ε.Φ.Ε.Τ κι αυτό που πιστεύω είναι ότι ο έλεγχος της ασφάλειας των τροφίμων μέσω ενός διάφανου, αξιόπιστου και αποτελεσματικού συστήματος ελέγχου, αποτελεί ένα αδιαπραγμάτευτο αίτημα του κάθε Έλληνα του ελληνικού λαού και όσοι ορίζονται να το υπηρετήσουν πρέπει να αισθάνονται απόλυτη δέσμευση γι’ αυτό. Προσωπική μου δέσμευση είναι να καταβάλω κάθε δυνατή προσπάθεια, έτσι ώστε να συμβάλω σε μια σειρά από θέματα που υπάρχουν και ταλαιπωρούν κάθε δημόσιο φορέα, αλλά και τον Ε.Φ.Ε.Τ. Να αναγνωριστεί ως συντονιστικός και επιτελικός ο ρόλος του Ε.Φ.Ε.Τ στον έλεγχο των τροφίμων, όπως γίνεται σε όλα τα κράτη - μέλη, έτσι ώστε ο έλεγχος να είναι ενιαίος, χωρίς να υπάρχουν επικαλύψεις και γκρίζες ζώνες όπου κανείς δεν ξέρει ποιος ελέγχει και τι ελέγχει.

Να προχωρήσουμε σε μια διαρκή βελτίωση της αποτελεσματικότητας των ελέγχων, τόσο όταν αυτοί γίνονται βάσει του προγράμματος του ελέγχου, όσο και όταν αυτοί γίνονται στα πλαίσια έκτακτων ελέγχων όπου και όποτε απαιτείται για την αντιμετώπιση καταστάσεων που συνέχεια αναδύονται στα τρόφιμα. Στη μέγιστη δυνατή συνεργασία με τις εμπλεκόμενες υπηρεσίες στα θέματα της ασφάλειας των τροφίμων, όπως επισήμανε και ο κ. Υπουργός.

Δεν νομίζω ότι χρειάζεται να δίνεται το δικαίωμα σε κάποιον να λέει ότι η συνεργασία των υπηρεσιών είναι απαραίτητη, αλλά στη χώρα μας είναι αδύνατη. Σίγουρα χρειάζονται νομοθετικά και κανονιστικά μέτρα για την αντιμετώπιση των αρμοδιοτήτων κάθε υπηρεσίας, αλλά προσωπικά πιστεύω ότι πάνω απ' όλα χρειάζεται η βούληση για συνεργασία των εκπροσώπων των υπηρεσιών, έτσι ώστε να υπάρχει αποτελεσματικότητα στις ενέργειές μας.

Χρειάζεται να εμπεδώσουμε το αίσθημα δικαίου, να βελτιώσουμε την ενημέρωση του κοινού πάνω στα τρόφιμα, έτσι ώστε να μην έχουμε κινδυνολογίες πάνω στα τρόφιμα, να βελτιώσουμε την κατάρτιση και τελευταίο, αλλά όχι λιγότερο σημαντικό, να βοηθήσουμε τις εξαγωγές της χώρας μας φροντίζοντας την ασφάλεια των τροφίμων που είναι πολύ σημαντική για την ελληνική βιομηχανία τροφίμων.

Τα καθήκοντα μου είναι πάρα πολύ σοβαρά και αποτελούν για μένα μια προσωπική σημαντική πρόκληση. Η εργασία μου μέχρι σήμερα και τα αποτελέσματά της μου επιτρέπει να σας κοιτώ στα μάτια και να δεσμεύομαι με αποφασιστικότητα για τα νέα μου καθήκοντα, αλλά και εσάς να έχετε το δικαίωμα να αναμένετε τα καλύτερα αποτελέσματα από τα νέα μου καθήκοντα.

Θα ήθελα να σας διαβεβαιώσω ότι θα καταβάλω κάθε δυνατή προσπάθεια, έτσι ώστε να φανώ αντάξιος της εμπιστοσύνης του κ. Υπουργού για το έργο που μου ανατίθεται μέσω του ορισμού μου ως Αντιπροέδρου του (Ε.Φ.Ε.Τ.). Σας ευχαριστώ πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Βλάχο.

Έχουν δηλώσει εδώ πέντε συνάδελφοι να θέσουν ερωτήσεις.

Η διαδικασία είναι τοποθετήσεις. Θέλετε να πάμε με εισηγητές; Το λόγο έχει ο κ. Αποστόλου.

**ΕΥΑΓΓΕΛΟΣ ΑΠΟΣΤΟΛΟΥ:** Κυρία Πρόεδρε, καλό είναι οπωσδήποτε επειδή υπάρχει μια συλλογική εκπροσώπηση εδώ μέσα, κάποια στιγμή να τη σεβόμαστε. Ξεκινάμε από τους εκπροσώπους των κομμάτων και από κει και πέρα τοποθετούμεθα και οι υπόλοιποι, για να έχει και ουσιαστική συζήτηση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κύριε Αποστόλου, ο Κανονισμός αυτή τη διαδικασία προβλέπει. Αν θέλετε, τι γνώμη έχετε;

**ΔΙΑΜΑΝΤΩ ΜΑΝΩΛΑΚΟΥ:** Εσείς την αλλάζετε. Οι εκπρόσωποι των πολιτικών κομμάτων εκφράζονται και τοποθετούνται και λένε ως προς τους εκπροσώπους του Ε.Φ.Ε.Τ. τι να κάνουν. Αν ψηφίζουν ή καταψηφίζουν. Αυτή η διαδικασία είναι έτσι χρόνια τώρα.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρία Μανωλάκου, δεν είναι έτσι στη συγκεκριμένη περίπτωση, όταν είναι να ψηφίσουμε ισχύει αυτό που λέτε. Αυτή τη στιγμή έχουμε ακρόαση δύο ατόμων.

Ας ξεκινήσουμε από τον ΣΥΡΙΖΑ. Το λόγο έχει ο κ. Απόστολου.

**ΕΥΑΓΓΕΛΟΣ ΑΠΟΣΤΟΛΟΥ:** Κυρία Πρόεδρε, σας ευχαριστώ, αλλά ειλικρινά θέλω να βοηθήσω. Ας ξεκινήσουμε τη διαδικασία που σας είπα και θα παρακαλέσω την κυρία Βράντζα να προηγηθεί, γιατί θέλω να ακούσω και κάποιες απόψεις που έχουν σχέση με τη λειτουργία του συγκεκριμένου οργανισμού την προηγούμενη περίοδο. Εκ των πραγμάτων διατελέσας Υπουργός τρεισήμισι χρόνια και έχοντας την ευθύνη λειτουργίας του συγκεκριμένου οργανισμού πρέπει να ακούσω και λίγο τις απόψεις των συναδέλφων, για να μπορέσω και εγώ να τοποθετηθώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρία Βράντζα, έχετε το λόγο.

**ΠΑΝΑΓΙΩΤΑ ΒΡΑΝΤΖΑ:** Είναι εξαιρετικά σημαντικός ο ρόλος του Ε.Φ.Ε.Τ. στη χώρα του εθνικού φορέα ελέγχου τροφίμων. Είναι κάτω από την ομπρέλα της ευρωπαϊκής αρχής για τον έλεγχο τροφίμων και είστε εναρμονισμένοι, το είπε και ο υποψήφιος πρόεδρος και αντιπρόεδρος με τις ευρωπαϊκές οδηγίες.

Επίσης, να πω ότι ήταν πολύ ενδιαφέρον ότι θέλετε να ενισχύσετε την εξωστρέφεια του οργανισμού όσον αφορά και στην ενημέρωση του καταναλωτή που είναι πάρα πολύ ενδιαφέρον και αυτό αν συνδυαστεί με την υψηλή ποιότητα των ελληνικών προϊόντων, δηλαδή αν συνδυαστεί όχι μόνο με την ασφάλεια που προφανώς είναι προϋπόθεση για τον Ε.Φ.Ε.Τ. η ασφάλεια όλων των τροφίμων, αλλά και το να ενισχύσουμε την αναγνωρισιμότητα και την ποιότητα των ελληνικών προϊόντων, θα είναι ωφέλιμο και για την παραγωγική και την εθνική μας οικονομία.

Εγώ θέλω να θέσω δύο ερωτήματα και στον Υπουργό, όσον αφορά -το είπε ο ένας από τους δύο ομιλητές ότι υπάρχει- ένα ζήτημα αλληλοκάλυψης αρμοδιοτήτων. Και εγώ είμαι κάπως καχύποπτη όταν μιλάμε για την καλή βούληση των αρμόδιων υπηρεσιών και φορέων για τη συνεργασία. Νομίζω ότι δεν αρκεί, δεν είναι μόνο θέμα επιθυμίας συνεργασίας. Νομίζω ότι αυτό πρέπει να θεσμοθετηθεί.

Εγώ θα πω ενδεικτικά ότι έχουμε ήδη, ως οργανισμός εννοώ, γιατί ξέρω ότι στο Υπουργείο έχουμε και άλλα τμήματα που ελέγχουν τα τρόφιμα, έχουμε και τις Δ.Α.Ο.Κ., τις Διευθύνσεις Αγροτικής Ανάπτυξης στις περιφέρειες που είναι και φορείς που εποπτεύονται από τις περιφέρειες, οπότε δυσκολεύει ακόμα περισσότερο την κατάσταση. Αλλά έχουμε και το Υπουργείο Υγείας που ελέγχει τρόφιμα.

Άρα δημιουργείται έτσι ήδη μια δυσκολία στο ποιος ελέγχει τι και πως τελικά βγαίνει ένα αποτέλεσμα και για τον καταναλωτή, αλλά και για τις επιχειρήσεις που δραστηριοποιούνται στο ζήτημα των τροφίμων.

Το ένα ερώτημα είναι αυτό, λοιπόν, αν σκεφτόμαστε να κάνουμε κάποια νομοθετική παρέμβαση. Εγώ θα πρότεινα ο νέος φορέας ελέγχων τροφίμων να είναι ενιαίος φορέας ελέγχου τροφίμων και όλες οι υπηρεσίες και εκτός του Υπουργείου Αγροτικής Ανάπτυξης να είναι κάτω από αυτή την ομπρέλα. Ενδεχομένως, και το ΕΛΓΟ θα έλεγα εγώ ότι θα μπορούσε να μπει και αυτός κάτω από την ομπρέλα του Ε.Φ.Ε.Τ που κάνει τη δουλειά του ισοζυγίου, αλλά εν πάση περιπτώσει θα μπορούσε να μπει.

Και η δεύτερη ερώτηση είναι, που αν κατάλαβα καλά και νομίζω ότι έτσι είναι, ότι και εσείς εισηγείστε πρόστιμα. Ο Οργανισμός είναι εποπτευόμενος από το Υπουργείο, δεν δίνει πρόστιμα, δεν αποφασίζει για τα πρόστιμα. Αποφασίζει και εισηγείται στον Υπουργό, ο οποίος τελικά έχει την τελευταία απόφαση.

Θα ήθελα να μου απαντήσετε αν είναι απλώς εισήγηση ή αν είναι αυτόματη διαδικασία. Δηλαδή, ο Ε.Φ.Ε.Τ. αποφασίζει ότι υπάρχει ένα πρόστιμο και αυτό το πρόστιμο βεβαιώνεται απευθείας και πληρώνεται από την αντίστοιχη υπηρεσία, το οποίο θα βοήθαγε πάρα πολύ, πολιτικά εννοώ, και σαν αποτέλεσμα.

Αυτές τις δύο ερωτήσεις έχω. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Τον λόγο έχει, η κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κυρία Πρόεδρε.

Κύριε Υπουργέ, βρισκόμαστε εδώ, βεβαίως, για να διατυπώσουμε γνώμη για τον διορισμό του νέου πρόεδρου και αντιπροέδρου του Ε.Φ.Ε.Τ. στον απόηχο βεβαίως μιας ηχηρής παραίτησης.

Και αναφέρομαι στην ηχηρή παραίτηση του προκατόχου των προτεινόμενων σήμερα, του κ.Τσιάλτα, ο οποίος στις 16/11 και στη συνέχεια λέει προφορικής του διαμαρτυρίας προς εσάς, περιέγραψε την κατάσταση κάπως διαφορετική, όπως ιδανικά θέλετε εσείς σήμερα να την αποτυπώσετε.

Σταχυολογώ στον λίγο χρόνο που έχω και κάνω αυτή την αναφορά, γιατί βεβαίως αυτά στα οποία αναφέρθηκε ο κ. Τσιάλτας είναι κρίσιμα και για την υλοποίηση του έργου των κυρίων που σήμερα κρίνεται ο διορισμός τους.

Λέει ανάμεσα στα άλλα, κ. Υπουργέ, ο κ. Τσιάλτας ότι παρά την κραυγαλέα έλλειψη προσωπικού στον Ε.Φ.Ε.Τ. υπήρξε λέει εμπάργκο από πλευράς του Υπουργείου όταν δεκάδες υπάλληλοι από διάφορες άλλες υπηρεσίες και φορείς αιτήθηκαν την μετακίνηση του στον Ε.Φ.Ε.Τ. χωρίς αποτέλεσμα από το 2016 μέχρι σήμερα. Μιλάει για υποστελέχωση του Ε.Φ.Ε.Τ. κατά 47%. Λέει χαρακτηριστικά ότι από τα προβλεπόμενα 488 άτομα-οργανικές θέσεις υπάρχουν μόνο οι 257 σε 9 από τις 13 περιφέρειες.

Λέει ότι το νέο οργανόγραμμα του Υπουργείου Αγροτικής Ανάπτυξης και Τροφίμων δημιουργεί νέες επικαλύψεις, όχι μόνο με τον Ε.Φ.Ε.Τ., άλλα εντός και του ίδιου του Υπουργείου.

Και το αναφέρω αυτό, γιατί βεβαίως είπατε ότι ο Ε.Φ.Ε.Τ. αντιμετώπισε την περιπέτεια ενός περιφερόμενου οργανισμού από Υπουργείο σε Υπουργείο.

Είπε, επίσης, ότι δεν έχει γίνει ακόμα αντιληπτός ο ρόλος και η σημασία του Ε.Φ.Ε.Τ. από την πολιτική ηγεσία του Υπ.Α.Α.Τ. και φαίνεται ότι οι χειρότερες μέρες για τον Ε.Φ.Ε.Τ. είναι μπροστά μας, με επακόλουθο μια ενδεχόμενη παρέκκλιση από το κύριο έργο του, χωρίς καμία πλέον αντίδραση από την νέα διοίκηση του και άλλα αρκετά προβληματικά για την ασφάλεια και την υγιεινή των τροφίμων που είναι και το ζητούμενο και το φυσικό αντικείμενο και της νέας ηγεσίας.

Εγώ λοιπόν κύριε Υπουργέ, θα ήθελα να ρωτήσω σε σχέση με αυτά τα καταγγελλόμενα, τι μέλλει γενέσθαι και τι πρόκειται να αλλάξει; Αν σκοπεύετε, ως Κυβέρνηση, να αυξήσετε τον αριθμό των υπαλλήλων και τον προϋπολογισμό για τον ΕΦΕΤ που, όπως λέει ο κ. Τσιάλτας, είναι μόνο για τα έξοδα μισθοδοσίας, όπως υποσχόσασταν, βεβαίως, ως αντιπολίτευση. Θυμίζω τι λέγατε εδώ στην Αίθουσα, στην Επιτροπή Παραγωγής και Εμπορίου σε αντίστοιχη συνεδρίαση στις 10.1.2013. Ποιες θα είναι οι συγκεκριμένες ενέργειές σας για το ζητούμενο εδώ και χρόνια ενιαίο σύστημα ελέγχου και άρα, την άρση των αλληλοεπικαλύψεων, την οποία και εσείς αναφέρατε.

Επίσης, τι θα γίνει με τη διατυπωθείσα υποστελέχωση, την οποία βεβαίως δεν φαντάζομαι και εσείς ο ίδιος να αρνείστε. Σας ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Θηβαίος Νικόλαος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Τόσκας Νικόλαος, Ρίζος Δημήτριος, Δέδες Ιωάννης, Ουρσουζίδης, Γεώργιος, Παπαδόπουλος Νικόλαος, Πρατσόλης Αναστάσιος, Μεγαλοοικονόμου Θεοδώρα, Δριτσέλη Παναγιώτα, Συρμαλένιος Νικόλαος, Λιβανίου Ζωή, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Κατσαφάδος Κωνσταντίνος, Τσιάρας Κωνσταντίνος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Δελής Ιωάννης, Μανωλάκου Διαμάντω, Γκιόκας Ιωάννης, Γεωργιάδης Μάριος, Λαζαρίδης Γιώργος και Μίχος Νικόλαος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει ο κ. Τζελέπης.

**ΜΙΧΑΗΛ ΤΖΕΛΕΠΗΣ :** Κατ’ αρχήν, μιλάμε για έναν πολύ σημαντικό Οργανισμό του Υπουργείου Αγροτικής Ανάπτυξης, όπου είναι υπεύθυνος για την ασφάλεια των τροφίμων, την προστασία του καταναλωτή, αλλά και του παραγωγού το να προσφέρει ποιοτικά προϊόντα και να αποκομίσει και μεγαλύτερες τιμές.

Κύριε Υπουργέ, κατά πόσον ευχαριστείτε έναν απελθόντα Πρόεδρο που σας καταγγέλλει και τον προηγούμενο Υπουργό και εσάς ότι δεν έχετε βούληση να προχωρήσετε τον Ε.Φ.Ε.Τ, ως ενιαίο φορέα συντονισμού ελέγχου των τροφίμων, αλλά επιδιώκετε την πολυδιάσπαση και την πολυνομία πάλι, ούτως ώστε να μη λειτουργούν. Ο Οργανισμός είναι υποστελεχωμένος, υποχρηματοδοτούμενος, δεν υπήρχαν ανταποκρίσεις. Πραγματικά, δεν καταλαβαίνω ποιον ευχαριστείτε. Όπως δεν καταλαβαίνω επίσης και την παραίτησή του. Τέσσερα χρόνια τι έκανε εκεί ο συγκεκριμένος Πρόεδρος; Ήταν και δύο χρόνια με την προηγούμενη ηγεσία που φαίνεται τα έβρισκε. Το κρατήσατε το 1 προς 5, κύριε Παπαδόπουλε;

Τώρα έχουμε καινούριες μεταγραφές. Αντί τώρα, αυτή τη στιγμή, να στοχεύσουμε και να έχουμε σύμφωνα και με την ευρωπαϊκή νομοθεσία έναν Οργανισμό, ο οποίος θα είναι ο κεντρικός οργανισμός εποπτείας και συντονισμού όλων των ελέγχων στα τρόφιμα, όπου και να βρίσκονται άλλοι ελεγκτικοί μηχανισμοί, είτε στο Υπουργείο Οικονομικών, είτε στο Υπουργείο Ανάπτυξης κ.λπ., εμείς εδώ βλέπουμε ότι πάμε να τον αποδυναμώσουμε περαιτέρω. Σε αυτό σηματοδοτεί και η πρόταση που κάνατε για τον Πρόεδρο.

Άκουσα προηγουμένως να επαινείτε τον κ. Πολυχρονίου για το σημαντικό έργο που έκανε, ως επιθεωρητής εργασίας στα ΣΕΠΕ. Τι μας λέτε; Τέσσερα χρόνια εδώ λέτε ότι διαλύθηκε το σύμπαν στην εργασία, ασυδοσία, στην αγορά εργασίας δεν υπήρχε κανένας έλεγχος από τις επιθεωρήσεις εργασίας και εσείς έρχεστε σήμερα, τον Γενικό Γραμματέα του ΣΕΠΕ και τον επιβραβεύετε, του δίνετε συγχαρητήρια για τη λειτουργία του το διάστημα 2001 – 2004. Τελικά πότε λέτε αλήθεια;

Θα ήθελα πραγματικά να ρωτήσω τον κ. Πολυχρονίου, γιατί βλέποντας εδώ τη διοικητική του εμπειρία σε θέσεις διορισμένες, το 1996 – 1999 Γενικός Γραμματέας Περιφέρειας Στερεάς Ελλάδος, διορισμένος το 2001 – 2004 Ειδικός Γραμματέας Σώματος Επιθεωρητών Εργασίας ΣΕΠΕ, διορισμένος, έχετε μία πολύ μεγάλη πολιτική σταθερότητα. Είστε δυστυχώς και εσείς μία από τις μεταγραφές συναλλαγών αυτή τη στιγμή που κάνει η Κυβέρνηση για να διεμβολίσει πολιτικούς χώρους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει η κυρία Μανωλάκου.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κυρία Πρόεδρε. Κύριε Υπουργέ, ευχαριστήσατε τους εργαζόμενους και καλά κάνατε, γιατί χάρη στο φιλότιμο τους και την αυταπάρνηση τους στέκεται σήμερα ο Ε.Φ.Ε.Τ και παράγει αυτό που παράγει. Όμως, με λόγια δε λύνονται προβλήματα, γιατί ποιο είναι το κύριο πρόβλημα του Ε.Φ.Ε.Τ; Η υποστελέχωση.

Ούτε το 50% των αναγκών δε μπορεί να καλυφθεί. Υπάρχουν ολόκληρες περιοχές με ελάχιστους επιθεωρητές, για παράδειγμα η Κρήτη, όπου με χιλιάδες επιχειρήσεις τροφίμων διαθέτει τρεις ή τέσσερις ελεγκτές. Η Πελοπόννησος κανέναν. Επίσης, δεν καλύπτεται όλη η Ελλάδα με υπηρεσίες, δεν υπάρχουν οδηγοί. Είχαν αγοραστεί δεκάδες αυτοκίνητα και παραχωρούνται σε άλλες υπηρεσίες, είτε δεν κινούνται, γιατί δεν υπάρχουν οδηγοί ή εξαναγκάζονται οι επιθεωρητές να οδηγούν οι ίδιοι τα υπηρεσιακά.

Υπάρχουν προβλήματα με τα εκτός έδρας, ενώ η κυβέρνηση έφερε και διάταξη που είναι απαράδεκτη και προβλέπει επέκταση του ωραρίου και εργασία τις Κυριακές. Στις 30 Νοεμβρίου υπήρξε μια ανακοίνωση του Συλλόγου Εργαζομένων του Ε.Φ.Ε.Τ και μάλιστα, αναφέρει χαρακτηριστικά και νούμερα. Σήμερα, υπηρετούν μόνο 257 από τους 488 προβλεπόμενους υπαλλήλους. Η χρηματοδότηση του Ε.Φ.Ε.Τ καλύπτει μόλις και μετά βίας τις δαπάνες μισθοδοσίας, μετατρέποντας εξ ανάγκη σε σημαντικό παράγοντα για τη λειτουργία του και την υλοποίηση του σκοπού του την είσπραξη προστίμων και τελών εκπαίδευσης και λοιπά. Είναι γεγονός ότι επειδή συζητάμε και τον Προϋπολογισμό, ο Προϋπολογισμός είναι στα ίδια επίπεδα που σημαίνει ότι μάλλον δεν σκοπεύετε να γίνουν προσλήψεις.

Ένα άλλο ζήτημα είναι το θεσμικό πλαίσιο του αυτελέγχου. Αυτοέλεγχο το είπε ο κ. Πολυχρονίου, αλλά εμείς θεωρούμε ότι προωθεί την ιδιωτικοποίηση του ελέγχου με βάση τους κανονισμούς της Ε.Ε.. Ενώ υπάρχει επιστημονικό δυναμικό στον Ε.Φ.Ε.Τ, δεν αξιοποιείται στην κατεύθυνση να υπάρχει ένας, έστω και υποτυπώδης έλεγχος. Θεωρούμε ότι η παραγωγή και ο έλεγχος της είναι αδιαχώριστα πράγματα. Έλεγχος στην παραγωγή που να λαμβάνει υπόψη το σύνολο των παραγόντων που μπορούν να επηρεάσουν την ασφάλεια των τροφίμων και ο έλεγχος να είναι καθολικός και συνεχής.

Όμως, Ε.Ε. και οι κυβερνήσεις έχουν εκχωρήσει αυτόν τον έλεγχο στα ίδια τα μονοπώλια που παράγουν και ουσιαστικά ο κρατικός έλεγχος θεωρούμε ότι είναι φερετζές και νομιμοποιεί αυτή την κατάσταση. Εξάλλου, τα μονοπώλια δεν έχουν μόνο τον έλεγχο, αλλά φτιάχνουν και τη νομοθεσία με κριτήριο την κερδοφορία τους και παραδείγματα υπάρχουν πολλά. Βγαίνει σκάνδαλο ότι το βοδινό σε κονσέρβα είναι άλογο, γιατί είναι φθηνότερο και αφήνει μεγαλύτερο κέρδος στον επιχειρηματία. Βεβαίως, το σκάνδαλο δεν βγήκε από τον Ε.Φ.Ε.Τ, βγήκε από τον ανταγωνιστή.

Επίσης, τα πρόσθετα των τροφίμων που είναι ένα από τα βασικά ζητήματα της δημόσιας υγείας και της ποιότητας της διατροφής. Τα κριτήρια της Ε.Ε. που ουσιαστικά βάζουν περιορισμούς, όχι με κριτήριο την υγεία του λαού, αλλά τον καπιταλιστικό ανταγωνισμό και οι περιορισμοί που είναι ελάχιστοι. Ουσιαστικά, η Ε.Ε. κάνει πράξη αυτό που θέλουν οι βιομήχανοι, να μην έχουν εμπόδιο στην κερδοφορία τους, γι' αυτό και έχει κάνει σημαία την ευελιξία, τον αυτοέλεγχο κ.λπ. που βεβαίως, όλες οι κυβερνήσεις υλοποιούν και συνδιαμορφώνουν.

Να θυμίσουμε και τις διατάξεις για το γάλα, με την κατάργηση των εφτά ημερών, για ημερομηνία λήξης στο αγελαδινό ή την προσπάθεια να νομιμοποιηθεί η πώληση ληγμένων τροφίμων που αυτό στην Ε.Ε. γίνεται. Τώρα, γίνεται λόγος για τη φέτα και την τιμή του πρόβειου γάλακτος και καλώς πήγατε στα Καλάβρυτα. Όλοι μιλάνε για τις ελληνοποιήσεις, το οποίο είναι πρόβλημα, αλλά δεν είναι ότι έξι εταιρείες παράγουν το 30% της φέτας με μεγάλες εξαγωγές;

Με αυτή την έννοια, εμείς ως προς τους προτεινόμενους δεν έχουμε κάτι για το πρόσωπό τους, αλλά για την όλη λειτουργία και το θεσμικό πλαίσιο δεν έχουμε παρά να ψηφίσουμε «παρών». Και θα ήθελα να τελειώσω με ένα ερώτημα.

Γιατί δεν προχωράτε στις αιτήσεις - μετατάξεις - αποσπάσεις 58 υπαλλήλων του Δημοσίου που έχουν γίνει από Δημόσιο και Νομικό Πρόσωπο Δημοσίου Δικαίου εδώ και χρόνια; Θα ήταν μια μικρή ανάσα για τη λειτουργία του Ε.Φ.Ε.Τ. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει κ. Γεωργιάδης.

**ΜΑΡΙΟΣ ΓΕΩΡΓΙΑΔΗΣ:** Σας ευχαριστώ, κυρία Πρόεδρε.

Ευχαριστούμε τον κ. Υπουργό, καθώς και τους προτεινόμενους για τη διοίκηση του Ε.Φ.Ε.Τ, τον κ. Πολυχρονίδη και τον κ. Βλάχο, για την ενημέρωση και δεν υπάρχει καμία αμφιβολία ότι το πιο σημαντικό κομμάτι ίσως του ελεγκτικού συστήματος της χώρας μας αποτελεί ο έλεγχος των τροφίμων, δεδομένου ότι πρέπει να εγγυάται τη διασφάλιση της δημόσιας υγείας σε μια αγορά όπου όλα τα τρόφιμα διακινούνται ελεύθερα.

Αυτό σημαίνει ότι οφείλει να διεξάγεται με προγραμματισμό και να λειτουργούν όσο πιο οργανωμένα γίνεται όλες οι κρατικές υπηρεσίες ελέγχου, αλλά και οι μηχανισμοί αγοράς για το καλό βεβαίως της κοινωνίας στο τέλος της ημέρας, γιατί, καλώς ή κακώς, η ποικιλία των τροφίμων και των κρεάτων καθιστούν επιτακτική την ανάγκη διεξαγωγής πολλών και διαφορετικών ελέγχων, φέρνοντας συχνά στην επιφάνεια προβλήματα, αλλά και δυσλειτουργίες. Και ο βαθμός της δυσκολίας για τους ελέγχους πολλαπλασιάζεται και από την παραδοχή ότι, για να επιτελεστεί αποτελεσματικό έργο, απαιτείται συντονισμός με δημόσιες υπηρεσίες, όπως για παράδειγμα είναι το Γενικό Χημείο του Κράτους, το Υπουργείο Αγροτικής Ανάπτυξης και Τροφίμων, το Υπουργείο Υγείας, το Υπουργείο Ανάπτυξης και το Υπουργείο Προστασίας του Πολίτη.

Θέλω να πιστεύω ότι από το 1999 που δημιουργήθηκε ο Ε.Φ.Ε.Τ έχουν αποκτηθεί, είχε τόσο γνώσεις, όσο και εμπειρίες που επιτρέπουν άμεση και αποτελεσματική δραστηριοποίηση για την πρόληψη, ώστε πρακτικές για απόλυτα τυχαίο και ανορθολογικό τρόπο διεξαγωγής ελέγχων των τροφίμων σε όλο την αλυσίδα από την παραγωγή έως τον καταναλωτή πλέον θα ανήκουν στο παρελθόν.

Ωστόσο, οφείλω να αναφερθώ και σε μερικά προβλήματα που ανέδειξαν και οι εργαζόμενοι του Ε.Φ.Ε.Τ, τα οποία, αν δεν ληφθούν άμεσα, πιθανόν να λειτουργήσουν ως τροχοπέδη.

Το πρώτο έχει συζητηθεί και από τους προλαλήσαντες, το αναφέρετε και εσείς στις τοποθετήσεις σας, αφορά στην υποστελέχωση που, κατά τη γνώμη μας, σαν Ένωση Κεντρώων, δεν δικαιολογείται και ο λόγος είναι ότι σε πάρα πολλές υπηρεσίες του Δημοσίου υπάρχει πλεονάζον προσωπικό και πραγματικά με την απάντησή σας ότι «θα προσπαθήσετε κάτι να κάνετε» δεν μας πείσατε ότι έχει και κάποια λύση έτοιμη και θα θέλαμε να αναλυθείτε λίγο περισσότερο στη τοποθέτησή σας στις απαντήσεις.

Εμείς θα προτείναμε τις αποσπάσεις, τις μετατάξεις, να εκμεταλλευτεί το προσωπικό που υπάρχει στο Δημόσιο και να δείτε πως μπορείτε να φέρετε ανθρώπους, οι οποίοι θα βοηθήσουν και θα στελεχώσουν περισσότερο τον Ε.Φ.Ε.Τ.

Το δεύτερο είναι ότι υπάρχει προβληματική χρηματοδότηση που μόλις και μετά βίας καλύπτει τις ανάγκες μισθοδοσίας του προσωπικού, όπως καταγγέλλεται.

Θα ήθελα να ρωτήσω και τους δύο προτεινόμενος, πώς σκέφτεστε να αντιμετωπίσετε αυτά τα δύο συγκεκριμένα προβλήματα και, αν μπορείτε να μας πείτε κάποιες παραπάνω πληροφορίες;

Κυρία Πρόεδρε, κ. Υπουργέ και αξιότιμοι κύριοι που θα έρθετε να αναλάβετε αυτό το σημαντικό έργο του Ε.Φ.Ε.Τ, εμείς ως Ένωση Κεντρώων, γενικότερα στις ακροάσεις, όπως η σημερινή τοποθετούμαστε στο «παρών» και αυτό δεν έχει να κάνει με τα πρόσωπα, απλά τηρούμε μια ουδέτερη στάση, διότι θα θέλουμε να δούμε πρώτα το έργο και μετά να κρίνουμε και γι' αυτό το λόγο θα πούμε «παρών».

Επιθυμούμε και δίνουμε πάντα πίστωση χρόνου, αναμένονται σε λίγους μήνες από την ανάληψη των καθηκόντων σας να έχετε λύσει αυτά τα προβλήματα που υπάρχουν τώρα και να λειτουργήσει ακόμα καλύτερη η ποιότητα του Οργανισμού.

Εγώ θα ευχηθώ καλή επιτυχία στο έργο σας και ό,τι χρειαστείτε σαν Ένωση Κεντρώων, είμαστε εδώ να σας ακούσουμε και να συμβάλουμε και εμείς στη δική σας προσπάθεια. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει κ. Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ**: Η διαδικασία αυτή ανήκει στην Ολομέλεια της Βουλής. Έχει εκχωρηθεί στην Επιτροπή μας, με ειδική διάταξη του Κανονισμού. Δεν ψηφίζουμε, εκφέρουμε γνώμη. Κατόπιν αυτού, ισχύει η αρχή της δεδηλωμένης εδώ και αμφιβάλλω σε περίπτωση που φύγει κάποιος, αν θα έχετε απαρτία και δεν θα μπορέσετε να πάρετε απόφαση. Δεν υπάρχει η αρχή της δεδηλωμένης εδώ, κύριε Υπουργέ.

Κύριε Υπουργέ, στο άρθρο 2 αναφέρετε ότι, ως Πρόεδρος του Διοικητικού Συμβουλίου, εννοείται πρόσωπο με εξειδικευμένες γνώσεις σε θέματα που σχετίζονται με την αποστολή του Ε.Φ.Ε.Τ. Ήθελα να σας ρωτήσω με ποια κριτήρια επελέγησαν οι προτεινόμενοι, αν είχατε και άλλους υποψήφιους και πιο συγκεκριμένα, αν απευθύνατε κάποια δημόσια πρόσκληση προς εκδήλωση ενδιαφέροντος. Αυτό το λέω, γιατί είναι εξειδικευμένες οι γνώσεις που πρέπει να έχουν οι προτεινόμενοι.

Όσον αφορά στον προτεινόμενο Αντιπρόεδρο, πράγματι το βιογραφικό του πληροί τις προϋποθέσεις αυτές, όμως ο κ. Πολυχρονίου ήταν ένας πολύ καλός εκπαιδευτικός, μαθηματικός, συνταξιούχος σήμερα, αλλά ποια προσόντα έχει για να μπορέσει να βοηθήσει στον Ε.Φ.Ε.Τ; Αυτό, κύριε Πολυχρονίου, δεν έχει καμία σχέση με την προσωπικότητά σας, απλώς με τις ιδιότητες. Η γνώμη μου είναι αρνητική για τον Πρόεδρο και παρών για τον Αντιπρόεδρο, ενόψει του ότι δεν μας είπε ο κ. Υπουργός εάν είχε και άλλους υποψήφιους και πρότεινε τους κατάλληλους.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Τσιρώνης.

**ΙΩΑΝΝΗΣ ΤΣΙΡΩΝΗΣ:** Καταρχάς, πρέπει να ευχηθούμε τα καλύτερα στον καινούριο Πρόεδρο και στον Αντιπρόεδρο, καλή επιτυχία και θα είμαστε όσο πιο κοντά γίνεται. Μιλάω και εκ μέρους των Οικολόγων Πράσινων, γιατί ξέρετε ότι έχουμε πάρα πολύ μεγάλο ενδιαφέρον για το ζήτημα του Ε.Φ.Ε.Τ. Εδώ να επισημάνω ότι η Ελλάδα δεν είχε ποτέ διατροφικό σκάνδαλο σε μια Ευρώπη που μαστίζεται από διατροφικά σκάνδαλα κατ’ επανάληψη, προϊόντα κερδοσκοπίας. Στην Ελλάδα, όχι μονάχα δεν έχουμε διατροφικό σκάνδαλο, αλλά είναι κοινή παραδοχή ότι πολλά προϊόντα μας που είναι φάρμακα έχουν εξαιρετική φαρμακευτική δράση και δυστυχώς δεν την έχουμε αναδείξει.

Άρα, το έργο που αναλαμβάνετε είναι πραγματικά πολύ ενδιαφέρον, με βαρύ παρελθόν και με πολύ ευοίωνο μέλλον. Ωστόσο, όμως, θέλω να επισημάνω και, ως αρμόδιος Υπουργός για κάποιο διάστημα, ότι αυτό που είπε και η Εισηγήτρια μας για τις επικαλύψεις είναι πολύ μεγάλο πρόβλημα. Εγώ θέλω να επαυξήσω τη λογική του Υπουργού μας, ότι ο Ε.Φ.Ε.Τ είναι ο βασικός φορέας ελέγχου τροφίμων και να πω ότι πρέπει να είναι ο μοναδικός φορέας ελέγχου τροφίμων και όχι απλά ο βασικός. Δυστυχώς, μέχρι τώρα – και εδώ είναι οι αμαρτίες του παρελθόντος που πρέπει να επισημάνουμε στη δημόσια διοίκηση λειτουργούν φέουδα, τα οποία δεν επιτρέπουν στην πολιτική ηγεσία να παρέμβει, να βάλει επί τον τύπον των ήλων και να λύσει προβλήματα. Αναφέρομαι και στο εσωτερικό του Υπουργείου, κόντρες ανάμεσα σε επιστήμονες, κτηνιάτρους ή άλλους επιστήμονες, το ζήσαμε αυτό με προβλήματα, είδαμε τον παραλογισμό της πρώτης μεταποίησης μέχρι πρόσφατα που τον καταργήσαμε. Δηλαδή, μέσα σε ένα μαγαζί που φτιάχνει γύρους, αν έχει αλάτι το προϊόν ελέγχεται από τον Ε.Φ.Ε.Τ, αν δεν έχει αλάτι πρέπει να ελέγχεται από τους κτηνιάτρους και τις ΔΑΟΚ, να αναφέρω τις υπερωρίες του Υπουργείου Υγείας, ετυμολογικής φύσεως, υγειονομικού λεγόμενου ενδιαφέροντος, να αναφέρω το Υπουργείο Οικονομίας με το Χημικό Συμβούλιο και το Χημείο του Κράτους. Είμαι χημικός και ντρέπομαι να το πω ότι και εκεί υπάρχει μια παράλογη συντεχνία. Γιατί την πολιτική, για το μέλι ή για τα ποτά να την έχει το Χημείο του Κράτους; Δεν έχει καμία δουλειά το Χημείο να κάνει πολιτικές ή να βγάζει άλλη εγκύκλιο για το στραγγιστό γιαούρτι από αυτή που είχαμε βγάλει εμείς, ένα χρόνο παράταση εκείνοι για τα συμπυκνώματα του γάλακτος, έξι μήνες εμείς. Αυτά δεν είναι καλά ούτε για την αγορά, ούτε για τους επιχειρηματίες, ούτε για τους καταναλωτές και φυσικά, να αναφέρω μια πρόσφατη αμφιβολία για το αν τα αλλεργιογόνα πρέπει να υπογραφούν από τη Γενική Διεύθυνση Τροφίμων ή από τον Ε.Φ.Ε.Τ.

Αυτά, συγνώμη, δεν προοιωνίζουν καλό μέλλον για την αγορά τροφίμων, όταν ο ανταγωνισμός εντείνεται πάρα πολύ.

Θα κλείσω μ’ ένα ζήτημα που είναι τα πρόστιμα. Τα πρόστιμα, τα οποία έχει αυτή τη στιγμή ο Ε.Φ.Ε.Τ ως εργαλεία και αυτοχρηματοδότησής του, τελειώνω με αυτή τη φράση κυρία Πρόεδρε, είναι τόσο μικρά που πρώτον δεν μπορεί να συντηρηθεί ο Οργανισμός, χρειάζεται περαιτέρω ενίσχυση, αλλά το σπουδαιότερο, είναι τόσο μικρά που δεν πειράζει κάποιος να παρανομεί, γιατί συμφέρει να φάει πρόστιμο. Δεν μπορεί ο άλλος να νοθεύει ελαιόλαδο, να πουλάει σπορέλαιο βαμμένο πράσινο και το πρόστιμο που τρώει να είναι υποπολλαπλάσιο της εξαπάτησης του καταναλωτή και της ζημίας που κάνει σε ένα εθνικό προϊόν που λέγεται ελαιόλαδο, ακόμη κι εάν δεν κινδυνεύει ο καταναλωτής, γιατί στη φιλοσοφία ότι δεν κινδυνεύει ο καταναλωτής από το σπορέλαιο, δεν πειράζει, ας φάει σπορέλαιο και να εξασφαλίζεται έτσι το εθνικό προϊόν που λέγεται ελαιόλαδο. Άρα, τα πρόστιμα πρέπει να είναι εξοντωτικά γι' αυτόν που κάνει τέτοια απάτη, γιατί πρόκειται για συνειδητή απάτη, δεν πρόκειται για κάποιο λάθος που, δυστυχώς, ένα υπόλειμμα έφυγε λίγο πάνω από τα όρια, ας μην αποκεφαλίσουμε τον επιχειρηματία. Προϊόν απάτης δεν μπορεί να συνεχίσει να κυκλοφορεί στην ελληνική αγορά.

Μ΄ αυτό κλείνω, εύχομαι καλή επιτυχία στο έργο σας και παρακαλώ να δείτε τα προβλήματα αυτά και να μη συνεχιστούν και στην επόμενη διοίκηση.

Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Απόστολου.

**ΕΥΑΓΓΕΛΟΣ ΑΠΟΣΤΟΛΟΥ**: Κυρία Πρόεδρε, αρχίζω από τα της παραίτησης του πρώην Προέδρου του Ε.Φ.Ε.Τ, με μια φράση που σίγουρα δε την είχε υπόψη του όταν επέβαλε προφορικά την παραίτησή του: «Ενίοτε οι παραιτήσεις γίνονται αποδεκτές!». Γιατί το λέω αυτό; Γιατί σε επανειλημμένες συζητήσεις που είχα μαζί του για τις ανάγκες του Οργανισμού σε προσωπικό, αλλά και στις επιθέσεις υφαρπαγής αρμοδιοτήτων που δεχόταν από τα άλλα Υπουργεία, έθετε και σ’ εμένα ζήτημα παραίτησης. Το ξεπερνούσα γιατί τον θεωρούσα σημαντικό συνεργάτη και κεφάλαιο για τον Ε.Φ.Ε.Τ!

Ασφαλώς και δεν ήθελε να παραιτηθεί, αφού λίγες ημέρες μετά την τοποθέτηση της νέας ηγεσίας του Υπουργείου Αγροτικής Ανάπτυξης, είχε στείλει στις 26 Σεπτεμβρίου, δηλαδή 25 ημέρες πριν την παραίτησή του, στον Γενικό Γραμματέα και κοινοποιήσεις στους Υπουργούς ένα ενημερωτικό σημείωμα για την λειτουργία του Ε.Φ.Ε.Τ και την επόμενη ημέρα. Δεν κατάλαβε, όμως, ότι ο νέος Υπουργός θα αποδεχόταν την παραίτηση του!

Όντως, όπως αναφέρει και στην επιστολή του, υπήρξαν εμπλοκές ιδιαίτερα σε ζητήματα που είχαν σχέση με αρμοδιότητες. Δεν είναι τωρινό το πρόβλημα, έρχεται από πάρα πολύ παλιά, δεδομένου ότι γύρω από τη διαδικασία του ελέγχου γενικά των τροφίμων εμπλέκονται πολλά Υπουργεία, πολλές αρμοδιότητες. Είχαμε προβλήματα, ιδιαίτερα από το Υπουργείο Υγείας και από το Υπουργείο Οικονομίας και Ανάπτυξης, για τα οποία δώσαμε με τον Αναπληρωτή Υπουργό κ. Τσιρώνη μάχες γι’ αυτά που έπρεπε να υπερασπιστούμε και, βεβαίως, έφτασαν τα συγκεκριμένα ζητήματα τόσο στο ΚΥΣΟΙΠ, όσο και στο Γραφείο του Πρωθυπουργού. Αλλά αυτό δεν σημαίνει ότι ήταν ένας λόγος που τον οδήγησε στην παραίτηση, όπως και το άλλο ζήτημα που αφορά στην έλλειψη προσωπικού.

Κοιτάξτε, όλες οι υπηρεσίες, όλοι οι Οργανισμοί, μνημονιακές καταστάσεις βιώσαμε, είχαν πρόβλημα προσωπικού, έγιναν προσπάθειες, τονίστηκε ιδιαίτερα από την πλευρά τους αυτό το παράπονο, διότι διαρκώς είχαμε επιθυμίες υπαλλήλων από όλες τις υπόλοιπες υπηρεσίες να πάνε στον Ε.Φ.Ε.Τ. Αντιλαμβάνεστε ότι έπρεπε να προσέχουμε την όλη λειτουργία και γι' αυτό, λοιπόν, έχει υποβληθεί αίτημα για να καλυφθούν οι ανάγκες οι οποίες οπωσδήποτε υπάρχουν.

Αυτά σχετικά με ζητήματα, θα έλεγα που ήταν σε καθημερινότητα όσον αφορά στις συζητήσεις με το Δ.Σ. του Ε.Φ.Ε.Τ.

Έρχομαι τώρα στην πρόταση για τη θέση του Προέδρου. Θέλω να σας απευθύνω ένα ερώτημα, κύριε Πολυχρονίου. Αισθάνεστε ότι είστε ικανός να ανταποκριθείτε στις απαιτήσεις των συγκεκριμένων καθηκόντων; Ποια είναι αυτά τα εχέγγυα που προσφέρετε για την καλύτερη λειτουργία του Ε.Φ.Ε.Τ., στον τομέα της ασφάλειας των τροφίμων. Το τονίζω και πάλι, διότι εδώ υπάρχει μια ερμηνεία που είναι εντελώς διαφορετική. Μιλάμε για την ασφάλεια των τροφίμων. Αυτή είναι η κύρια και αποκλειστική, θα έλεγα, απασχόληση από πλευράς του Ε.Φ.Ε.Τ.. Άρα λοιπόν, αισθάνεστε εσείς ότι μπορείτε να υπηρετήσετε αυτήν την προσπάθεια; Όπως γνωρίζετε, ελεγχόμαστε σε σταθερή βάση από τις υπηρεσίες της Ευρωπαϊκής Επιτροπής γι' αυτό το συγκεκριμένο αντικείμενο.

Εγώ δεν αμφισβητώ τις προθέσεις σας, αλλά, ωστόσο, θεωρώ το βιογραφικό σας έναν θεμέλιο λίθο για την συγκεκριμένη θέση. Γιατί σας το λέω αυτό; Διότι σας άκουσα και με την τοποθέτησή σας. Ο προκάτοχός σας, πριν διοριστεί Πρόεδρος, ήταν επί 35 χρόνια υπάλληλος του Υπουργείου Αγροτικής Ανάπτυξης, ασχολούταν ως στέλεχος με τα τρόφιμα, με μεταπτυχιακές σπουδές στη Γαλλία, με εργασία πέντε χρόνια στο Φεουγκά, στον τομέα των οπωροκηπευτικών με μακρά θητεία, τόσο ως μέλος του Δ.Σ. του Ε.Φ.Ε.Τ., όσο και ως Πρόεδρος του. Εσείς, πότε ασχοληθήκατε με τον συγκεκριμένο τομέα;

Ανέφερε ο Υπουργός σε πρόσφατη συνέντευξή του, αλλά και σήμερα ότι ο Ε.Φ.Ε.Τ. χρειάζεται εξωστρεφή λειτουργία και συνεργασία. Μα αυτό κάνει. Γι' αυτό και έχει καταξιωθεί πλέον, στην κοινή γνώμη, ότι είναι ο κύριος, ο αποκλειστικός προστάτης της υγείας, της ασφάλειας των τροφίμων. Συνεργασίες; Αυτήν την ώρα γίνονται με όλους όσους εμπλέκονται γενικά με τον έλεγχο των τροφίμων και βεβαίως με τις υπηρεσίες από πλευράς του Υπουργείου, με τους άλλους Οργανισμούς, με τον ΕΛΓΟ, με την οικονομική αστυνομία, με το συντονιστικό. Είναι πάρα πολλές οι υπηρεσίες, οι οποίες προσπαθούν να λειτουργούν, θα έλεγα, σε παράλληλες πορείες ή και σε συνεργασίες, χωρίς να δημιουργείται ένα πρόβλημα.

Δεν κατάλαβα από πού βγήκε η διατύπωση του Υπουργού ότι κινδυνεύει να χαθεί η κανονικότητα του Ε.Φ.Ε.Τ. σήμερα. Είναι ένας Οργανισμός πιστοποιημένα στην Ευρωπαϊκή Επιτροπή, έχει την ευθύνη του ελέγχου της ασφάλειας των τροφίμων και για αυτήν ακριβώς την ευθύνη έχει καταστεί ένας από τους σημαντικότερους Οργανισμούς στην Ε.Ε.. Δεν είχαμε, αγαπητοί συνάδελφοι, την τελευταία δεκαετία ούτε ένα διατροφικό σκάνδαλο, όταν όλη η Ευρώπη από τις διοξίνες μέχρι τις σαλμονέλες είχε σοβαρά προβλήματα. Άρα, λοιπόν, πρέπει να ξεκαθαρίσουμε ότι έχουμε έναν Οργανισμό, ο οποίος δούλευε. Εγώ από τη δική μου την πλευρά, βεβαίως, εύχομαι να συνεχιστεί η θετική πορεία του Οργανισμού. Ασφαλώς, βέβαια, είναι δικαίωμα του κάθε Υπουργού η στελέχωση των Οργανισμών που εποπτεύει και γι' αυτό άλλωστε κρίνεται και λογοδοτεί. Στηρίζω την πρόταση και βεβαίως χωρίς να απεμπολώ το δικαίωμα να την κρίνω. Εύχομαι με όλη μου την καρδιά, ειλικρινά, καλή σας επιτυχία σε ένα χώρο, ο οποίος έχει ήδη μια προδιαγεγραμμένη πορεία και κυρίως αυτό που έχετε να υπερασπιστείτε είναι η μέχρι σήμερα πορεία, παρά να δημιουργήσουμε άλλου είδους διαδικασίες που ενδέχεται σε ένα χώρο ευαίσθητο να μας δημιουργήσουν άλλου είδους προβλήματα. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε τον κ. Αποστόλου. Το λόγο έχει ο κ. Ουρσουζίδης.

**ΓΕΩΡΓΙΟΣ ΟΥΡΣΟΥΖΙΔΗΣ:** Ευχαριστώ, κυρία Πρόεδρε.

Κυρία Πρόεδρε, θα ήθελα να πω δύο λόγια σε σχέση με τον Ε.Φ.Ε.Τ. και τους ανθρώπους, οι οποίοι καλούνται σήμερα εδώ, ενώπιον μας, να υπερασπιστούν και να διασφαλίσουν το μέλλον του Ε.Φ.Ε.Τ..

Πέρα από το τυπικό «σας εύχομαι καλή επιτυχία στα νέα σας καθήκοντα», θα ήθελα να προσπαθήσετε, όσο το δυνατόν περισσότερο να ανταποκριθείτε στα καθήκοντά τα οποία αναλαμβάνετε. Εμείς από τη δική μας πλευρά θα είμαστε δίπλα σας, θα έχουμε ανοικτά αυτιά να ακούσουμε, ενδεχομένως, ζητήματα τα οποία αφορούν στην πρωτοβουλία για νομοθέτηση πραγμάτων, έτσι ώστε πράγματι να διασφαλιστεί η πορεία του Ε.Φ.Ε.Τ..

Από τη δική μας την πλευρά, σαν Βουλευτές, να έχουμε την ικανοποίηση ότι τα πράγματα βαίνουν με τέτοιο τρόπο που ο Έλληνας πολίτης θα συνεχίζει να απολαμβάνει τα αγαθά, τα οποία παράγονται στη χώρα μας και τυποποιούνται με ένα τρόπο που ελέγχονται.

Αυτά ήθελα να σας πω. Καλή επιτυχία και πάλι. Σας ευχαριστώ, κυρία Πρόεδρε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Υπουργός.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Ευχαριστώ, κυρία Πρόεδρε. Όλοι σας διαπιστώσατε ότι υπάρχει αλληλοεπικάλυψη αρμοδιοτήτων και η ερώτηση ήταν πώς προσπαθούμε και τι θα κάνουμε προκειμένου να το ξεπεράσουμε. Έχουν γίνει πολλές προσπάθειες κατά το παρελθόν για το συντονισμό των αρμοδιοτήτων, με κύριο και πετυχημένο εργαλείο τη δημιουργία του ΣΥΚΕΑΑΠ. Το ΣΥΚΕΑΑΠ κατάφερε να συντονίσει τις αρμοδιότητες. Ωστόσο, αυτό δεν φτάνει γιατί, όταν έχουμε επικαλύψεις ελέγχων, έχουμε σπατάλη πόρων, τόσο ανθρώπινων πόρων, όσο και υλικών, έχουμε σπατάλη χρόνου και έχουμε μειωμένη αποτελεσματικότητα. Το ΣΥΚΕΑΑΠ κατάφερε να βάλει μία λογική συνεργασιών.

Από κει και πέρα χρειάζεται να κάνουμε αρκετά πράγματα, όπως την αλλαγή των οργανογραμμάτων. Χρειάζεται να ξαναδούμε τις αρμοδιότητες των εμπλεκομένων οργανισμών και φορέων, έτσι ώστε όπου υπάρχουν επικαλύψεις, να βάλουμε τα όρια του καθενός και ο καθένας να ξέρει τι ακριβώς κάνει. Σε αυτή τη διαδικασία, λοιπόν, προχωράμε, το μελετάμε και πρόκειται το επόμενο χρονικό διάστημα, όταν έχουμε την πολυτέλεια -επιτρέψτε μου- του χρόνου, να προχωρήσουμε τις αλλαγές οργανογραμμάτων.

Ο ΕΦΕΤ είναι ένας οργανισμός, ο οποίος μπορεί να επιβάλλει πρόστιμα μέχρι ύψους 60.000. Πάνω από τις 60.000 εισηγείται στον Υπουργό, για την επιβολή. Μέχρι 60.000, όμως, είναι ο Οργανισμός ο ίδιος που επιβάλλει και το πρόστιμο και το εισπράττει.

Η υποστελέχωση του Οργανισμού είναι ένα δεύτερο ζήτημα ,το οποίο αντιμετώπισε και ο προκάτοχός μου, αντιμετωπίζω και εγώ και είναι από τα βασικά προβλήματα που θα αντιμετωπίσει και η νέα διοίκηση του Οργανισμού. Υπήρχε μεγάλο ενδιαφέρον μετακινήσεων, αιτημάτων για μετακίνηση, προς τον Ε.Φ.Ε.Τ. Ωστόσο, αν υλοποιούνταν οι μετακινήσεις αυτές θα αποστελεχώνονταν άλλες υπηρεσίες. Το Υπουργείο τα τελευταία χρόνια των μνημονίων με τον κανόνα των αποχωρήσεων προς προσλήψεις έχει αποστελεχωθεί, κυρίως από επιστημονικό προσωπικό. Έχει χαθεί ένα πολύ μεγάλο μέρος του επιστημονικού προσωπικού, λόγω ακριβώς των μνημονίων. Αυτό, λοιπόν, που κάνουμε το επόμενο διάστημα είναι πρώτον, πάνω στον τομέα των ελέγχων το Υπουργείο Εσωτερικών ανακοίνωσε ότι προχωράει στην πρόσληψη το επόμενο διάστημα μέσα στο 2019, 171 κτηνιάτρων για τις αποκεντρωμένες διοικήσεις, τις ΔΑΟΚ, τις δικές του. Δεύτερον, το δικό μας το Υπουργείο βρίσκεται σε μία διαδικασία συνεννόησης με το Υπουργείο Διοικητικής Ανασυγκρότησης για την προκήρυξη και πρόσληψη 180 επιστημόνων συν 30 στις αποκεντρωμένες δομές εξειδικευμένους, τόσο γεωπόνων, όσο και κτηνιάτρων, για τη στελέχωση των οργανισμών της κεντρικής υπηρεσίας. Τρίτον, προχωράμε, ήδη στείλαμε αίτημα στο Υπουργείο Εργασίας για το πρόγραμμα πρόσληψης ανέργων επιστημόνων, κάτω των 29 ετών, όπου ζητάμε ένα σημαντικό αριθμό, τόσο για το Υπουργείο, όσο και για τους φορείς για απασχόληση μέσω αυτού του προγράμματος και τέταρτον, με διάφορα προγράμματα προχωράμε στην αύξηση του προσωπικού μέσα στους οργανισμούς.

Αυτό, λοιπόν, γίνεται και χτίζεται σταδιακά, γιατί όπως ξέρετε οι ανάγκες στο δημόσιο είναι πάρα πολύ μεγάλες όλα αυτά τα χρόνια των μνημονίων. Από φέτος και ειδικότερα από το 2019, προχωράμε στον κανόνα ένα προς ένα. Έχουμε την πολυτέλεια και στο δικό μας το Υπουργείο να αναπληρώσουμε τα κενά που έχουν δημιουργηθεί την τελευταία δεκαετία.

Να σας πω μόνο ότι στο Υπουργείο είχε να γίνει πρόσληψη γεωπόνου από το 2008.

Αυτό δείχνει και άλλα πράγματα αλλά το σκαλί δεν είναι της ώρας, όμως, να το κουβεντιάσουμε.

Κυρία Αραμπατζή, θα ήθελα να πω ότι για τις δηλώσεις του κ. Τσαλτά, νομίζω ότι αδικεί και το έργο του και τον Οργανισμό. Η επιστολή του και μάλιστα η επιλογή του να κοινοποιηθεί στα μέσα μαζικής ενημέρωσης πριν κοινοποιηθεί στον Υπουργό, νομίζω ότι πυροβολεί, βάλλει τον Οργανισμό που ο ίδιος υπηρέτησε για αρκετά χρόνια, το έργο του και των εργαζομένων του.

Απαντώντας στον κ. Τζελέπη, λέγοντας για το ποιον ευχαριστώ, ευχαριστώ, φυσικά, για το έργο που έχει γίνει στον οργανισμό και ευχαρίστησα και τους εργαζόμενους που έχουν κρατήσει τον οργανισμό ψηλά. Δεν είχαμε κανένα διατροφικό σκάνδαλο παρά την αποδεδειγμένη έλλειψη του προσωπικού.

Ωστόσο, αφού επέλεξε να παραιτηθεί, θα πρέπει να προχωρήσουμε και στο επόμενο βήμα και με τον τρόπο που χρειάζεται να προχωρήσουμε.

Άλλωστε, εδώ θα απαντήσω και στον κ. Αθανασίου, το Δ.Σ. ενός οργανισμού δεν πραγματοποιεί ελέγχους το ίδιο, δεν πάει να κάνει δειγματοληψία. Η δουλειά του Δ.Σ. είναι άλλο πράγμα, είναι να συντονίζει, να προγραμματίζει, να στοχεύει ελέγχους και να χαράσσει στρατηγική.

Κατά τη γνώμη τη δική μου, πιστεύω ότι ο πλέον κατάλληλος αυτή την ώρα να υπηρετήσει αυτόν το σκοπό είναι ο κ. Πολυχρονίου.

Όσον αφορά στην κανονικότητα, κύριε Υπουργέ, που αναφερθήκατε. Εγώ μίλησα για την κανονικότητα στα χρόνια των μνημονίων. Ότι με τα νύχια και με τα δόντια, έτσι το είπα …

**ΕΥΑΓΓΕΛΟΣ ΑΠΟΣΤΟΛΟΥ:** Κύριε Υπουργέ, μην τα μπερδεύουμε γιατί άμα μιλάμε για κανονικότητα του Ε.Φ.Ε.Τ, μιλάμε για τον Οργανισμό.

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Την κανονικότητα στα χρόνια των μνημονίων, είπα ότι κόντεψε να απολέσει. Όταν λέω κανονικότητα στα χρόνια των μνημονίων, εννοώ ότι μέχρι τότε με το προσωπικό που διέθετε ο Οργανισμός, λειτουργούσε με ένα τρόπο με τον οποίο λειτουργούσε.

Τα χρόνια τα υπόλοιπα μέσα στα μνημόνια, με την περιστολή των δαπανών και τη μείωση του προσωπικού, ο Οργανισμός κατάφερε και κρατήθηκε και δεν απώλεσε την κανονικότητά του, με τα νύχια και με τα δόντια. Το ξαναείπα, ήταν και με τις φιλότιμες προσπάθειες των εργαζομένων.

Όσον αφορά στην απασχόληση την Κυριακή, θα σας πω, κυρία Μανωλάκου, ότι οι οργανισμοί ελέγχου γενικότερα δεν έχουν Κυριακές, εορτές και αργίες γιατί η διακίνηση των προϊόντων μπορεί να γίνει πάντα.

Μάλιστα δε, το πιο επίφοβο να γίνουν οι παράνομες πράξεις ή επικίνδυνες πράξεις είναι ακριβώς στα σκοτεινά σημεία του συστήματος. Αυτά ακριβώς προσπαθούμε να πιάσουμε, να κλείσουμε όλες τις τρύπες όπου θα μπορούσε να υπάρξει, να φύγει κάτι κάτω από τον έλεγχο των οργανισμών.

**ΔΙΑΜΑΝΤΩ ΜΑΝΩΛΑΚΟΥ:** Πάντα έτσι ήταν;

**ΣΤΑΥΡΟΣ ΑΡΑΧΩΒΙΤΗΣ (Υπουργός Αγροτικής Ανάπτυξης και Τροφίμων):** Δεν με ενδιαφέρει πώς ήταν πάντα. Με ενδιαφέρει πώς πρέπει να είναι, πώς πρέπει να είναι το σωστό και σε αυτό προχωράμε, γιατί έχουμε την ευθύνη της ασφάλειας των καταναλωτών.

Ευχαριστώ πάρα πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κι εμείς ευχαριστούμε.

Ο κ. Πολυχρονίου, έχει το λόγο.

**ΠΟΛΥΧΡΟΝΗΣ ΠΟΛΥΧΡΟΝΙΟΥ ( Προτεινόμενος για Διορισμό στη Θέση του Προέδρου του Δ.Σ. του Ενιαίου Φορέα Ελέγχου Τροφίμων (ΕΦΕΤ)):** Ευχαριστώ, κυρία Πρόεδρε.

Για την κ. Βράντζα, μια απάντηση θέλω να δώσω γιατί πραγματικά στη συντομία του λόγου μου και λέγοντας για την εμπιστοσύνη που έχουν οι καταναλωτές στον Ε.Φ.Ε.Τ, δεν εννοούσα τα 10 εκατομμύρια Έλληνες, αλλά ταυτόχρονα και τα 20 εκατομμύρια των τουριστών, οι οποίοι έρχονται στην Ελλάδα και είναι η ζωντανή διαφήμιση, θα έλεγα μέσα από τη διατροφή, την αγροδιατροφή και κυρίως τη μεσογειακή δίαιτα που δείχνει να εξαπλώνεται σε όλο τον κόσμο και να είναι, ίσως, ο καλύτερος πρεσβευτής μας και πιο καλή εξωστρεφής προσέγγιση της ελληνικής οικονομίας.

Σε ό,τι αφορά στο θέμα της επικάλυψης των αρμοδιοτήτων, γιατί ακούστηκε κατά κόρον, είναι φανερό ότι θα χρειαστεί να επιδιώξουμε και θα επιδιώξουμε να το κάνουμε και συνεννόηση και συντονισμό των αρμόδιων υπηρεσιών, προφανώς με την πρωτοκαθεδρία του Ε.Φ.Ε.Τ..

Για τον κ. Τζελέπη. Είναι αλήθεια ότι έχουμε πολύ ψηλά το θέμα της διατροφής στο κοινωνικό πακέτο. Δηλαδή, πολλές φορές μιλάμε για υγεία, παιδεία, άλλα όλοι συμφωνούμε ότι ένα σωστό φυσικό περιβάλλον, ένα σωστό εργασιακό περιβάλλον, ένα περιβάλλον διατροφής, ένα περιβάλλον πολιτισμικό είναι σημαντικά και ο καθένας με την κλίμακα αξιολόγησής του τα κατατάσσει. Η διατροφή για εμάς είναι πολύ ψηλά στο πακέτο.

Προσπαθήσατε να κάνετε μία προσέγγιση στην παρουσία μου, δεν νομίζω να θέλατε να με μειώσετε, και την προσπάθεια και την υπηρεσία, που εγώ κατέθεσα με ψυχή στο ΣΕΠΕ την περίοδο 2001- 2004. Δεν είμαστε σε ισότιμη θέση, ώστε να μπορώ να σας απαντήσω, θα κρατήσω το λόγο μου πίσω, δεν υπάρχουν, ούτε οι εργαζόμενοι να απαντήσουν, ούτε οι συνδικαλιστές.

Είναι δύσκολη η θέση ενός ανθρώπου να μιλήσει για το έργο του με καλά λόγια και θα προσπαθήσω να το αποφύγω, πάντως μέχρι το 2008 είναι αλήθεια ότι υπηρέτησα στρατευμένος τις τάξεις του ΠΑΣΟΚ, από το 2008 και μετά έκανα μία άλλη επιλογή, ανήκω στο ΣΥΡΙΖΑ και ήταν μία διορθωτική μου κίνηση, για την οποία είμαι περήφανος, συγχωρέστε με.

Κύριε Γεωργιάδη, όσον αφορά στο προσωπικό και στην χρηματοδότηση. Είναι αλήθεια, είναι κάτι που ο Υπουργός ήδη απάντησε, πάντως είναι ένα θέμα που θα μας απασχολήσει και πιστεύω να το λύσουμε.

Κύριε Τσιρώνη, πράγματι τα πρόστιμα είναι ένα θέμα, το έχω ακούσει και εγώ, ένα θέμα που ίσως δεν μπορεί να δώσει λύσεις και στις δύσκολες περιπτώσεις ίσως τα ποινικά να είναι και αυτά ένα θέμα που θα πρέπει να ξαναδούμε, σε ότι αφορά στις ποινικές κυρώσεις.

Τέλος, κύριε Αποστόλου, με ρωτήσατε εάν αισθάνομαι απολύτως έτοιμος για να αναλάβω αυτή τη θέση. Ναι, απολύτως έτοιμος και αυτό θα πρέπει να το αποδείξω στο μέλλον, αλλά θα πρέπει να με ξανακαλέσετε εδώ για να μπορέσω να μιλήσω και εγώ από μία διαφορετική θέση. Αυτό που μπορώ να υποσχεθώ είναι ότι είμαι έτοιμος να ακούσω, να συνθέσω, να συνεργαστώ, να συντονίσω και με την βοήθεια του Δ.Σ. να πάνε τα πράγματα ακόμη καλύτερα από ό,τι είναι τώρα προς όφελος του καταναλωτή και της δημόσιας υγείας.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βλάχος.

**ΔΙΟΝΥΣΙΟΣ ΒΛΑΧΟΣ (Προτεινόμενος για διορισμό στη θέση του Αντιπροέδρου του Διοικητικού Συμβουλίου του Ενιαίου Φορέα Τροφίμων (ΕΦΕΤ – ΝΠΔΔ)):** Κυρία Πρόεδρε, δεν έχω κάτι να συμπληρώσω, έχω καλυφθεί, τόσο από τον κύριο Υπουργό, όσο και από τον υποψήφιο Πρόεδρο.

Το μόνο που θα ήθελα να συμπληρώσω είναι ότι ο Ε.Φ.Ε.Τ επιτελεί ένα πάρα πολύ σοβαρό έργο και αυτό το έργο σίγουρα αντιμετωπίζει δυσκολίες, τις οποίες και από τη θέση μου στον έλεγχο των φυτοφαρμάκων και των υπολειμμάτων τους γνωρίζω αρκετά χρόνια, αλλά αυτές οι δυσκολίες είναι διαχρονικές.

Αύριο το πρωί πρέπει να κληθούμε να υπηρετήσουμε το έργο, για να διασφαλίσουμε τον έλεγχο των τροφίμων και την ασφάλειά τους στο καταναλωτικό κοινό, χωρίς καθυστέρηση και μέχρι να ληφθούν οι αρμοδιότητες να μπορούμε να παράξουμε τέτοιο έργο που να ικανοποιεί και τον Έλληνα καταναλωτή και να διασφαλίζει τα προϊόντα της ελληνικής βιομηχανίας τροφίμων.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Σας ευχαριστούμε, σας ευχόμαστε καλή επιτυχία.

Η Επιτροπή ολοκληρώθηκε, δεν φαίνονται ιδιαίτερες ενστάσεις. Απουσιάζουν και τρία Κόμματα αυτή τη στιγμή από τη διαδικασία.

**ΜΙΧΑΗΛ ΤΖΕΛΕΠΗΣ:** Τι θα πει δεν υπάρχουν ενστάσεις; Ως εκπρόσωπος του Κινήματος Αλλαγής δεν ψηφίζω τον Πρόεδρο. Δεν είναι σοβαρή ένσταση ότι δεν ψηφίζουμε τον Πρόεδρο;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Αναφέρομαι σε σχέση με την πλειοψηφία των παρόντων μελών και των Βουλευτών που τοποθετήθηκαν.

**ΜΙΧΑΗΛ ΤΖΕΛΕΠΗΣ:** Έτσι, μάλιστα.

**ΦΩΤΕΙΝΗ ΑΡΑΜΠΑΤΖΗ:** Κυρία Πρόεδρε, δεν θα τοποθετηθούμε με την ψήφο μας;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρία Αραμπατζή, η γνώμη επί των προτεινομένων;

**ΦΩΤΕΙΝΗ ΑΡΑΜΠΑΤΖΗ:** Ψηφίζουμε αρνητικά για τον Πρόεδρο, «παρών» για τον Αντιπρόεδρο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Θηβαίος Νικόλαος, Ζεϊμπέκ Χουσεΐν, Θεοφύλακτος Ιωάννης, Καματερός Ηλίας, Καφαντάρη Χαρά, Ρίζος Δημήτριος, Δέδες Ιωάννης, Ουρσουζίδης, Γεώργιος, Παπαδόπουλος Νικόλαος, Μεγαλοοικονόμου Θεοδώρα, Συρμαλένιος Νικόλαος, Λιβανίου Ζωή, Τσιρώνης Ιωάννης, Αθανασίου Χαράλαμπος, Αραμπατζή Φωτεινή, Τζελέπης Μιχαήλ, Παναγιώταρος Ηλίας, Μανωλάκου Διαμάντω και Γεωργιάδης Μάριος.

Τέλος και περί ώρα 19.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**